AlexejDobrolubov/national_council_slovak_2010 huggingface dataset:
83. schôdza NR SR - 3.deň - A. dopoludnia
Dátum: 2023-02-03
Poslanec: Krúpa, Juraj (SaS)
Druh vystúpenia: Vystúpenie s faktickou poznámkou

16. Ďakujem veľmi pekne, pán podpredseda. Ja musím absolútne súhlasiť s tým, Marián, čo si povedal. Zaznelo naozaj ix podkutých dobrých argumentov, na ktoré v tých faktických poznámkach nebol ani jeden protiargument. Reálne akurát tu boli nejaké drobné úpravy, že teda sa neprepustí 3 900 ľudí, ale 1 700 ľudí. Prosím vás pekne, vy idete týmto zákonom pripraviť o prácu stovky, stovky ľudí. Zároveň my nevieme, že aký to bude mať reálny dopad. My nevieme. Pretože ten odhad u vás je 1 700, ale možnože to bude viac. A čo je na tom najhoršie, je, že tu robíme ďalšie príkazy, zákazy zhora, kde rozkazujeme nielenže podnikateľom, ale aj ľuďom, či môžu ísť v nedeľu pracovať, alebo nemôžu. Či sa o tom tak môžu rozhodnúť, alebo nie. Ďalšia otázka je, je tam nejaká, nejaké odporúčanie s odbormi? S kým ste o tom diskutovali? S predavačkami v, ja neviem, v nejakom obchode, ktorým sa nechce v nedeľu pracovať a na základe toho ste sem prišli? Lebo tu máme ďalšiu možnosť. Jednoducho tí ľudia by sami mali mať možnosť sa rozhodnúť, že či chcú alebo nie. Napríklad tým, že by si založili odbory, hej, a tým by mohli začať robiť nátlak na svojich zamestnávateľov, aby tie nedele boli zavreté, alebo nie. Prečo my to rozkazujeme tu? Prečo my tu robíme takéto zákony, že my prikazujeme ľuďom, čo majú robiť, čo nemajú robiť. Toto sa naozaj páči vám, ktorí chcete sa tu špárať v materniciach, zamykať ich na zámok, všetky tieto veci, ktoré tu robíte, jednoducho škodia, nasierate ľudí.
83. schôdza NR SR - 1.deň - B. popoludní
Dátum: 2023-02-01
Poslanec: Krúpa, Juraj (SaS)
Druh vystúpenia: Vystúpenie s faktickou poznámkou

74. Ďakujem veľmi pekne. So všetkou úctou, pán podpredseda, nič ste nepochopili, pretože my tu máme bod, ktorý pojednáva o rotácii členských štátov alebo teda jednotiek NATO na území NATO, teda v Slovenskej republike. O ničom inom to nie je. A vy ste k tomu priložili nejaké... To nie je uznesenie, to je súbor otázok, že čo všetko sme my vyviezli na Ukrajinu, čo sa týka vojenskej techniky. Samozrejme, že máte na to právo. Ja som nehovoril v mojom príhovore alebo teda vo faktickej poznámke, že na to právo nemáte. Ja som komentoval úplne niečo iné. Čiže preto hovorím, že ste mimo misu. Ja nehovorím, že sa o to nemáte zaujímať. Na to sú iné prostriedky, to mohlo byť aj súčasť, zároveň ako jeden bod v rámci tohto rokovania, kde ste to uznesenie sami mohli predniesť. Ale ja by som vám chcel odporučiť jedno. Tak prečo nepripravíte napríklad nejaké uznesenie, na základe ktorého vyzvete Rusko, aby bolo to, ktoré ako prvé začne tie mierové rokovania, aby ono ukázalo tú vôľu, že je ochotné rokovať o mieri? Prosím, prečo to neurobíte? Čo vám v tom bráni? A povedzte mi, vysvetlite mi jednu vec, ako si vy predstavujete ten mier? Ako má ten mier vyzerať? Lebo vy ho chcete. Ale povedzte mi, keď niečo chcete, čo chcete. To je úplne základná, bazálna otázka, ktorú by ste mali vedieť jednoznačne zodpovedať. Ďakujem.
83. schôdza NR SR - 1.deň - B. popoludní
Dátum: 2023-02-01
Poslanec: Krúpa, Juraj (SaS)
Druh vystúpenia: Vystúpenie s faktickou poznámkou

68. Ďakujem veľmi pekne. Máme diskusiu o rotácii v rámci predsunutej prítomnosti na Slovensku. O čom je táto debata? Veď to je úplne mimo misu. Vôbec nie je o tom, o čom mala byť. Jediné, z čoho, čo sa dalo z tohto vyčítať, je to, že je to veľká zbabelosť. Zbabelci na tejto strane (rečník ukázal ľavou rukou do pléna), pretože sa oni pasujú do role vlastencov, ktorí sa bijú do hrude a ktorí hovoria, že čo je národný záujem. Akonáhle, akonáhle tu prídu šumy, že treba sa postaviť a brániť Slovenskú republiku, tak majú vlastenecké gate úplne plné. Namiesto toho, aby ste vy ako vlastenci tu hovorili, jaj, bože, ja som pripravený brániť môj štát, moju republiku , tak vy ste prví, vy ste prví, ktorí plačete a poviete a nie, a nie, preboha živého, nech náhodou... A vy ste... vlastenectvo, vy to máte tak popletené, vy si mýlite vlastenectvo s rusofíliou. A ja vám poviem jedno, vy ste tak zbabelí, že keby sem prišli Rusi, pozabíjali vám blízkych, znásilnili ženy, tak vy by ste im povedali "spasiba" a išli s ruskou vlajkou pochodovať. Pretože si nič iné neželáte, len nejakú Slovenskú socialistickú republiku. Ste úbožiaci, ktorí sa len boja, šíria paniku a sú to zbabelci. To je všetko, čo bolo počuť z tých vašich prejavov.
79. schôdza NR SR - 1.deň - B. popoludní
Dátum: 2022-12-08
Poslanec: Krúpa, Juraj (SaS)
Druh vystúpenia: Vystúpenie s faktickou poznámkou

162. Ďakujem veľmi pekne. A ako obvykle, historický... hysterický prejav pani Remišovej a ja sa ani nečudujem, keďže je takto permanentne vystresovaná, hysterická, že zostala bez ľudí jej strana. Kto by to vydržal? Ale ja si spomínam, aj keď odišla z OĽANO, tak aj tí sa tešili. No ale uvidíme, či sa tam teraz nevrátite. Čo sa týka toho, že vy sa tvárite ako svätá za dedinou, ja mám len jednu otázku. Môžete mi, prosím vás, odpovedať, prečo ste prenajali od pána Gémeša priestory pre MIRRI v Banskej Bystrici? Pán Gémeš je vlastne právny zástupca pána Zoroslava Kollára a tento pán Gémeš je aj známy tým, že veľmi často chodil do Lichtenštajnska a tam prepieral tie peniaze cez rôzne fondy. A čo ste vy urobili, je, že prvé, čo ste urobili, boli podpis zmluvy s týmto človekom. Tak vy tu budete hovoriť, že my sa s niekým spájame, vy ste sa spojili s mafiánom, vy ste sa spojili s mafiánom a platíte mu zo štátnych peňazí každoročne státisíce? Ďakujem.
58. schôdza NR SR - 3.deň - A. dopoludnia
Dátum: 2022-02-23
Poslanec: Kozelová, Monika (OĽANO)
Druh vystúpenia: Vystúpenie s faktickou poznámkou

74. No ja som sa prihlásila tiež do tohto čitateľského krúžku, takže poďme na to. Ján Čurilla a Pavol Ďurka upozorňujú na nepresnosti okolo prepisov odposluchov z ich kancelárií. Generálna prokuratúra po zverejnenom uznesení údajne citovala vyšetrovateľa Čurillu aj z takých dní, kedy vôbec nebol v práci. Stalo sa tak minimálne dvakrát, tvrdí dotknutý policajt cez svojho obhajcu. Okrem manipulatívneho citovania za účelom pozmeňovania významu vyslovených viet v neprospech obvinených, dochádza v tomto konaní aj k účelovému manipulovaniu s totožnosťou osôb zaznamenaných na zvukovom zázname. Neprítomnosť obvineného Jána Čurillu v daný deň na pracovisku je pritom jednoducho preukázateľná záznamom z elektronického systému kontroly výstupu. Advokát Kubina upozorňuje aj na ďalší príklad, kedy údajne došlo k manipulácii pri prepise a citovaní záznamu. Generálna prokuratúra v nedávnom uznesení citovala výrok vyšetrovateľa Ďurku v tejto podobe: „Uznesenie o začatí neni... (nezrozumiteľné slová), tam píšeme, čo chceme.“ Tuto zvýraznenú vetu považovala za jeden z dôkazov, že si obvinení vyšetrovatelia pri snahe vyšetrovať ľudí okolo inšpekcie vymýšľajú. Vyšetrovateľ Ďurka ale tvrdí, že citovaná veta znela takto: „Uznesenie o začatí neni list Ježiškovi, že si tam píšeme, čo chceme.“ Obhajca tvrdí, že ak sú niektoré časti nahratých rozhovorov nezrozumiteľné, tak musia byť použité v prospech obvinení, nie v ich neprospech. „Podľa môjho názoru je tu snaha nás za každú cenu ovplyvniť, aby sme ďalej nevyšetrovali a zastrašiť vyšetrovateľov nezákonným stíhaním,“ hovorí v rozhovore pre Aktuality.sk šéf Národnej kriminálnej agentúry Ľubomír Danko.
58. schôdza NR SR - 2.deň - B. popoludní
Dátum: 2022-02-22
Poslanec: Kozelová, Monika (OĽANO)
Druh vystúpenia: Vystúpenie s faktickou poznámkou

77. Mirko, ja ti ďakujem za ten tvoj príspevok. Naozaj si povyťahoval, čo si mohol a čo si našiel, a myslím si, že toho bolo aj málo a ako si hovoril, ešte ti tam chýba zopár hodín. Ja len chcem povedať, že ja mám, začínam mať pocit, že tu nieže nevieme čítať s porozumením, my tu nevieme ani počúvať s porozumením. Takže toto je také v podstate zásadná vec. Čo sa tých missiek týka, zhodou okolností tri roky som robila dramaturgičku missiek a zhodou okolností tam bola aj Trošková, ale aj asistentka pána Stromčeka tam bola prítomná a tak ďalej. Čiže o tých dievčatách ja niečo viem. Ale je to jedno, proste ony sa rozhodli, akou cestou pôjdu, takou išli. Ako to skončí, je to na nich. Ale som rada, že si spomenul aj obrannú zmluvu, pretože skutočne to, čo tu znášame, a to, čo tu znáša napríklad Janko Benčík, ktorý sedí predo mnou, to je niečo, čo nemá so zdravým rozumom absolútne nič spoločné, ale že absolútne nič spoločné. Takže na záver toho by som prečítala: Takzvaná Donecká ľudová republika požiadala o finančnú pomoc a poslala pozývací dopis do Moskvy. Zdroj Ria novosti 21. 2. 2022. A to bolo to, prečo sme sa stali my idiotmi, lebo sme podpísali obrannú zmluvu, o ktorej všetci, ale všetci tvrdili, že sa nič nedeje, všetko je v poriadku. Mierový tank zatiahne závesy a pomaličky odcúva naspäť do Ruska. Takže díky za to. Naozaj, mohli by sme my začať čítať tie prepisy, ktoré my máme z Threemy a neviem z čoho všetkého možného, a to by sme sa tu nedosedeli. Tak dúfam, že všetci budú mať toľko rozumu a už skončia tieto nezmysly čítacie.
58. schôdza NR SR - 2.deň - B. popoludní
Dátum: 2022-02-22
Poslanec: Kozelová, Monika (OĽANO)
Druh vystúpenia: Vystúpenie s faktickou poznámkou

65. Pán podpredseda Blanár, teda ja obdivujem tú vašu odvahu prísť sem, postaviť sa pred ten pult a komentovať dianie v OČTK, lebo mohli by ste nám radšej vysvetliť, za akých okolností vám doslova za pár korún luxusnú chatu v Terchovej postavila firma (reakcie z pléna), ktorá dostala od žilinskej župy zákazky v desiatkach miliónov eur. (Výkriky z pléna. Zaznievanie gongu.) To by ma zaujímalo. (Reakcie z pléna. Prerušenie vystúpenia predsedajúcim.) Laurenčík, Milan, podpredseda NR SR Prosím, kľud v sále. Kozelová, Monika, poslankyňa NR SR Alebo to, ako ste kúpili od schránkovej firmy ornú pôdu za desaťtisíce eur, ktorá vzápätí mala, mala hodnotu miliónov eur, lebo sa stala stavebnou. Ako žilinský župan ako ste nakúpili dva CT prístroje za cenu štyroch. To netvrdím ja, to ešte v roku 2018 potvrdil Úrad pre verejné obstarávanie, celkovo, mimochodom, ÚVO narátalo 14 podozrení, čo sa vás týka. V protokole sa doslova tvrdí, že ste nastavili kritériá tak, aby nemusela vyhrať najlepšia ponuka za primeranú cenu. Dokonca v tejto veci padol už aj prvostupňový rozsudok s konštatovaním zločinu machinácií pri verejnom obstarávaní a verejnej dražbe. Takže kde vy vôbec beriete tú odvahu prísť a s kamennou tvárou sa tváriť ako svätý za dedinou, to naozaj nechápem. (Potlesk.)
58. schôdza NR SR - 1.deň - A. dopoludnia
Dátum: 2022-02-18
Poslanec: Kozelová, Monika (OĽANO)
Druh vystúpenia: Vystúpenie s faktickou poznámkou

67. Pán minister Mikulec, keď sme nastupovali do parlamentu, vedeli sme že bude treba veľmi veľký bager, aby sme to dali do pucu. Ale odkedy ste zavreli Zora Kollára a musel predať Zetor, sme v háji. Tie bagre a zhŕňače, čo navyrábal pre SMER a pre HLAS, žiaľ, tak zavarili, pri zhŕňaní najskôr tých ukradnutých miliárd a potom pri zahrabávaní skartovaných spisov, že sa viac použiť nedajú. Aj lopaty došli, keď zahrabávali s Kováčikom kauzy a nevyšetrené prípady. No ale dobre, možno nám chýba ťažká technika, ale nechýba, nechýba vám odhodlanie – ani vám, ani nám, tak som rada, že poctivá mravčia práca to vyrovná. Ale inak teším sa, že poslanec Pellegrini sa aspoň stihol naučiť jazdiť na traktore, veľmi mu to tam slušalo. A nervozitu poslanca Fica a ostatných si nevšímajte, ich to prejde, keď skončia všetky vyšetrovania. To viete, neistota je sviňa. A čo sa týka vášho vystúpenia TA3, tak nech sa spýtajú Kmotríka, to je ich spolumajiteľ firmy.
55. schôdza NR SR - 10.deň - A. dopoludnia
Dátum: 2022-02-17
Poslanec: Kozelová, Monika (OĽANO)
Druh vystúpenia: Vystúpenie s faktickou poznámkou

109. No ja, samozrejme, otočím, pretože ja absolútne súhlasím s tým, že budovy, súdne budovy v Bratislave sú v katastrofálnom stave a že aj tí sudcovia si zaslúžia, aby pracovali v úplne normálnych podmienkach. A zároveň si myslím, že ak sa predá päť budov, ktoré sú, ktoré sú v jednotlivých mestských častiach, tak v podstate za tie budovy sa celkom pekne dá postaviť celkom slušná budova s celkom slušnou klimatizáciou. Napriek tomu, áno, súhlasím s tým, že je tam málo zamestnancov a že by potrebovali, potrebovali navýšiť počty súdnych úradníkov, s tým môžem súhlasiť. Napriek tomu si myslím, že sme tu z jedného zákona spravili nejakú realitnú prekáračku a absolútne vám uchádza podstata. Ja v tomto smere súhlasím s pani ministerkou, viem si predstaviť mestský súd, žijem v Bratislave, bývam v Bratislave, poznám tie budovy a budem hlasovať za.
55. schôdza NR SR - 10.deň - A. dopoludnia
Dátum: 2022-02-17
Poslanec: Kozelová, Monika (OĽANO)
Druh vystúpenia: Vystúpenie s faktickou poznámkou

50. Ja nepochybujem, že jedna aj druhá dáma majú k tým deťom blízko a že skutočne by dokázali riešiť problémy, problémy detí. Ja len chcem upozorniť na jednu vec. Už, ja už dlhodobo hovorím o tom, že v podstate politika by sa nemala ani miešať do funkcie detského ombudsmana. To je jedna vec. Tak ako je to nastavené pri ombudsmanovi, vrátim sa trošku k tej, k tomu momentu, kedy na tomto mieste sedela a v podstate dodnes sedí Tomanová, a pravda je taká, že to bola taká ombudsmanka, akože keby nebola, ani by sa nič nestalo, pretože vo väčšine, v drvivej väčšine prípadov, pokiaľ my sme s deťmi niečo potrebovali, potrebovali sme deti riešiť, tak sme chodili za pani Stavrovskou, pretože pani Tomanová nevyriešila nič. Nič! Čiže akákoľvek zmena bude rozhodne lepšia ako to, čo tam sedelo doteraz. Na druhej strane si myslím, že asi bude veľmi dôležité vyprecizovať naozaj to, čo má detský ombudsman robiť. Verím, že obe dámy majú na to, aby tú funkciu a resp. celú, celý tento úrad posadili niekde ďalej a že už sa tu nebudeme pozerať na to, ako nám všetci ostatní ombudsmani riešia deti miesto toho ombudsmana, ktorý ich mal riešiť doteraz. Takže asi toľko. Ďakujem.
55. schôdza NR SR - 9.deň - B. popoludní 2
Dátum: 2022-02-16
Poslanec: Kozelová, Monika (OĽANO)
Druh vystúpenia: Vystúpenie

78. Vážený pán predsedajúci, vážené panie poslankyne, páni poslanci... (Prerušenie vystúpenia predsedajúcim.) Laurenčík, Milan, podpredseda NR SR 79. Prepáčte, pani poslankyňa, ešte pani ministerku poprosím, aby si sadla na miesto určené pre navrhovateľa. Pokračujte, prosím. Kozelová, Monika, poslankyňa NR SR 80. Ďakujem. Vážený pán predsedajúci, vážené panie poslankyne, páni poslanci, navrhujem vyňať bod 15 zo spoločnej správy na osobitné hlasovanie. Ďakujem, koniec.
55. schôdza NR SR - 6.deň - B. popoludní
Dátum: 2022-02-10
Poslanec: Kozelová, Monika (OĽANO)
Druh vystúpenia: Vystúpenie s faktickou poznámkou

195. Ja by som chcela poďakovať kolegovi Kyselcovi za to, že sem vniesol úplne jasno, hlavne čo sa týka paragrafového znenia. Chcem upozorniť na to, že v podstate, ak sme sa bavili o mladých ľuďoch, bavili sme sa mnoho, mnohokrát o 17-ročných deťoch, ktoré ani netušia ako vyzerá zákon, ktoré ani netušia, že to že si zapália cigaretu niekde na ulici, že je trestný čin. Oni, oni automaticky, keď sa ich niekto opýta, že, prosím vás, od koho ste si to kúpili, povedia, že od Joža, Fera, Paľa. Jednoducho oni to nevedia. Zasa netvárme sa, že tuto to právne povedomie aj medzi tými mladými, že je nejaké strašne silné. Lebo pravda je taká, že nie je. To, že ideme znižovať tresty za marihuanu, sa mi zdá ako absolútne prirodzené, pretože to, čo sa už v tejto krajine deje, tu už bolo niekoľko v porovnávaní toho, koľko rokov dostal Džunko, koľko rokov dostali vrahovia, však je možné, aby, aby chlap, ktorý robil maste z marihuany pre svojich rodičov, sedel na 20 rokov v Leopoldove? Toto sa vám zdá normálne? Je normálne, aby človek, ktorý zavraždí človeka, dostal 9 rokov? A keď sa priznáš, ešte mal nejakého spolupáchateľa, ešte ho aj natrie, tak dostane 6, no tak toto mne nepríde úplne v poriadku. A ja pevne verím, že tu naozaj budeme zvažovať so zdravým rozumom, že budeme zvažovať na váhach a že poslanci, ktorí naozaj v hlave majú zdravý rozum a dúfam, že je tu taká väčšina, za tento zákon zahlasuje.
55. schôdza NR SR - 5.deň - B. popoludní
Dátum: 2022-02-09
Poslanec: Kozelová, Monika (OĽANO)
Druh vystúpenia: Vystúpenie

48. Vážený pán predseda, dovoľte mi, prosím, vážené pani kolegyne, pani, páni kolegovia, dovoľte mi, prosím, ako navrhnutej spravodajkyni výboru predniesť spoločnú správu výborov Národnej rady o prerokovaní vládneho návrhu zákona, ktorým sa mení a dopĺňa Autorský zákon v znení neskorších predpisov (tlač 761a), v druhom čítaní. Výbor pre kultúru a médiá ako gestorský výbor podáva Národnej rade spoločnú správu výborov. Národná rada (uznesenie č. 1102 z 24. novembra 2021) rozhodla o tom, že vládny návrh prerokuje v druhom čítaní, a pridelila ho na prerokovanie týmto výborom: ústavnoprávnemu výboru a výboru pre kultúru a médiá. Poslanci Národnej rady, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko. Gestorský výbor na základe stanovísk výborov vyjadrených v ich uzneseniach a v stanoviskách poslancov odporúča Národnej rade uvedený návrh zákona (tlač 761) schváliť. O pozmeňujúcich a doplňujúcich návrhov gestorský výbor odporúča hlasovať: spoločne o bodoch 1 až 15 s odporúčaním schváliť. Spoločná správa výborov Národnej rady bola schválená uznesením č. 151 z 1. februára 2022. Gestorský výbor ma určil za spoločnú spravodajkyňu výborov a poveril ma, aby som na schôdzi Národnej rady informovala o výsledku rokovania výborov. Pán predseda, ďakujem, otvorte, prosím, rozpravu.
55. schôdza NR SR - 4.deň - A. dopoludnia 3
Dátum: 2022-02-08
Poslanec: Kozelová, Monika (OĽANO)
Druh vystúpenia: Vystúpenie s faktickou poznámkou

64. Ja ďakujem aj pánovi Benčíkovi aj Zitke Pleštinskej. Ja chcem pripomenúť, že áno, ja v podstate súhlasím s tým, že pamiatkari preberú zodpovednosť za pamiatky. Áno, treba však doriešiť naozaj veci, o ktorých som hovorila, to znamená dovzdelávať pamiatkarov, resp. podstatne navýšiť počet pamiatkarov. A teraz je otázne, ako sa s týmto štát popasuje. Takže ďakujem pekne a pevne verím, že do druhého čítania vyriešime všetky otázky, ktoré sú nezodpovedané v oblasti pamiatkarov a ich vstupu do stavebného zákona. Ďakujem.
55. schôdza NR SR - 2.deň - B. popoludní
Dátum: 2022-02-02
Poslanec: Kozelová, Monika (OĽANO)
Druh vystúpenia: Vystúpenie s faktickou poznámkou

54. Ja by som len poďakovala obom diskutujúcim a zároveň by som chcela poďakovať pánovi Habánikovi, že doplnil to, čo som ja nepovedala, to sú tie percentá. Týmto pádom myslím, že je úplne jasné všetkým pánom poslancom aj paniam poslankyniam, o čo tu vlastne ide. Znova opakujem, ja ten zákon určite podporím. A myslím si, že aj náš klub. Ďakujem.
32. schôdza NR SR - 4.deň - B. popoludní
Dátum: 2021-06-23
Poslanec: Kotleba, Marian (ĽS Naše Slovensko)
Druh vystúpenia: Vystúpenie s faktickou poznámkou

88. Ja ďakujem takmer všetkým kolegom za veľmi vecné a kultivované faktické poznámky, len ma mrzí, že zase niektorí iní kolegovia tú skutočne slušnú diskusiu posunuli úplne do extrému, ale už si začíname na tie mená zvykať. Pán poslanec Šefčík, vy ste proste odleteli úplne od tej témy. Vy začnete rúška miešať s kofolou a horalkami. To je dosť ťažko na to reagovať, ale na druhej strane ste hovorili ste o príkladoch. Tak ja vám poviem, ja vám poviem, že pozrite sa na to príkladom zo života detí z chudobných rodín. Všeobecne z rodín, ktoré proste musia každé euro obrátiť, lebo sú na tom tak, žiaľ, aj vďaka politike vašej vlády, kde tomu dieťaťu, pán Šefčík, za cenu jednej nejakej zdravej syrovej celozrnnej bagety vyjdú dve horalky. A čo si myslíte, čo si v takýchto podmienkach to dieťa vyberie? Tak trošku pred tým, ako vypeníte, tak rozmýšľajte. A, pán poslanec Sloboda, vy ste aj do témy výživy detí dokázali zamiešať váš milovaný COVID. (Smiech v sále.) Pán poslanec Sloboda, vy ste dokázali očkovanie, očkovanie, do ktorého nútite ľudí, zamiešať do toho, ako sa majú deti stravovať. A potom mi hovoríte, aby som vám nehovoril, že ste ultraliberál. Pán poslanec Sloboda, ale ja neviem, či vy viete, ale možno, keď neviete, tak vaša kolegynka Cigániková vás môže doučiť, koľko ľudí zomiera ročne na Slovensku na civilizačné choroby. A to sú úmrtia úplne a jasne dokázané, nie ako fiktívne virtuálne úmrtia na COVID. Takže, keď si toto dáte do poriadku, potom sa rozprávajme o veciach, ktorým nie celkom rozumiete. Ďakujem pekne.
32. schôdza NR SR - 4.deň - B. popoludní
Dátum: 2021-06-23
Poslanec: Kotleba, Marian (ĽS Naše Slovensko)
Druh vystúpenia: Vystúpenie s faktickou poznámkou

50. Tomáš, ďakujem za podporu nášho návrhu. Pre tých, ktorí to až tak dobre nepočúvali. Ten návrh je veľmi jemný, je veľmi mierny. Ten návrh nelikviduje financovanie politických strán, pretože aj taký návrh sme tu dávali, ale podporu nenašiel. Ten návrh zreálňuje a približuje financovanie politických strán k ľuďom. Na Slovensku sú dnes desaťtisíce ľudí, ktorí pracujú za minimálnu mzdu a my nevidíme dôvod, aby politické strany, ale aj ústavní činitelia boli financovaní z virtuálnej priemernej mzdy, pretože priemernú mzdu na Slovensku má relatívne len veľmi málo ľudí. Takže nastavenie financovania politických strán nie z virtuálnej priemernej mzdy, ale z minimálnej mzdy, ktorú by mal dostávať každý pracujúci človek, je skutočne v podstate len volaním po spravodlivosti, aby politici, poslanci, ale v tom ďalšom kroku aj všetci ostatní ústavní činitelia, ktorým sa podobným spôsobom vypočítava plat, aby sa so svojimi životmi aspoň trošku priblížili k životom tých ľudí, ktorí každodenne bojujú o svoje prežitie. A, žiaľ, táto nová vláda, od ktorej čakali výrazné zmeny, zmeny k lepšiemu, im k tomu prežitiu vôbec nie úplne pomáha. Skôr naopak. Likviduje a drví ich svojimi nezmyselnými opatreniami, svojimi nezmyselnými nariadeniami až tak, že ľudia dnes úplne verejne hovoria: zlatý Fico, čo sme si to zvolili?
32. schôdza NR SR - 4.deň - B. popoludní
Dátum: 2021-06-23
Poslanec: Kotleba, Marian (ĽS Naše Slovensko)
Druh vystúpenia: Vystúpenie s faktickou poznámkou

36. Kolega Martin Beluský, ja ti ďakujem za úplne vecné, triezve predstavenie nášho návrhu, ktorý, ak niekto počúval či už z poslancov, alebo z verejnosti, tak musel pochopiť, že tu ide skutočne o technické opatrenia, ktorých cieľom je znížiť náklady na štátny rozpočet, čo ale v súvislosti s tým, aké zmeny štátneho rozpočtu boli schvaľované touto vládou, by naozaj bol len taký symbolický krok k občanom, ale lepšie aspoň symbolický krok ako žiadny. Keď si pozrieme tabuľku, koľko peňazí dostali jednotlivé politické strany za výsledky vo voľbách v roku 2020, tak celkom logicky podľa volebného výsledku na prvom mieste je OĽANO viac ako 20 mil. eur. Napriek tomu, že táto strana získala viac ako 20 mil. eur, tak celý národ vidí, ako vláda pod vedením Matovičovej strany zmenila pandémiu na testovací biznis ako vládna strana, ktorá dostala za tieto príspevky za hlasy viac ako 20 mil., sa jednoducho neuspokojila s týmito peniazmi a vládu a vládnutie využili na to, aby im spriaznení ľudia, im spriaznené firmy doslova zbohatli na tej pandémii COVID-19, ktorou tu trpí národ už rok a pol. Takže vidíme skutočne, tak ako si ty povedal, že ani tie veľké sumy, ktoré dostávajú jednotlivé strany a hlavne tie strany, ktoré mali veľké výsledky vo voľbách, nie sú zárukou toho, že budú tie strany odolné voči korupcii, že budú odolné voči tomu, aby si ich predstavitelia hľadali zdroje ešte niekde. Poviem to ešte tak, že externe alebo proste iným spôsobom. Čiže skutočne tento návrh, táto novela by mala len pozitívne dopady. Ďakujem ti ešte raz.